<classify> WAZIRI wa Kilimo, Japhet Hasunga amesema serikali haikusudii kufunga mipaka ya uuzaji wa mazao hivyo wafanyabiashara wana ruksa ya kuuza mazao popote watakapo. Hasunga alitoa kauli hiyo juzi wakati akizungumza na wafanyakazi wa wizara yake katika ofisi ndogo jijini hapa.Alisema wizara hiyo haitapiga marufuku usafirishaji na uuzaji wa mazao ya kilimo nje ya nchi na haina mpango wa kuweka katazo hilo ili kuongeza wigo wa upatikanaji wa soko la wakulima kwa kuwa Taifa lina chakula cha kutosha. Hasunga alitoa wito kwa wakulima na wafanyabiashara wanaojishughulisha na kununua au kuuza mazao ya kilimo kuendelea na biashara yao ili kuongeza tija kwa wakulima. Aidha, amewataka wakulima kuendelea kuchangamkia fursa za masoko ya ndani na nje ya nchi ambazo zina upungufu au uhitaji wa mazao hayo. Alisema jukumu kubwa la serikali ni kuhakikisha kwamba taifa linajitosheleza kwa chakula na kilimo kinaendelea kutoa ajira kwa watanzania walio wengi.Wakati mkulima anahangaika na kilimo mrishirikiana nae, wakati anahangaika kulima mlimpelekea pembejeo, wakati anavuna mlishirikiana nae, lakini sahizi mnataka kuleta masharti ya nini, alihoji Hasunga. Awali akizungumza kwenye mkutano huo, Naibu Waziri wa Kilimo, Omary Mgumba alisema ili kilimo kiwe na tija ni lazima serikali ijikite katika miundombinu ya barabara hasa vijijini ili mazao ya wakulima yafike sokoni kwa wakati hiyo ndiyo sababu ya bajeti ya serikali kujikita katika kujenga miundombinu ya barabara.Hata hivyo, amewataka wafanyakazi wa serikali na Wizara ya Kilimo kufanya kazi zenye viwango bila kuangalia kiwango cha mshahara wanaolipwa kwani baada ya serikali kuyafanya maendeleo mishahara itapandishwa. Aidha, alisema vijana waliopelekwa Israeli kwa mafunzo itakuwa vyema kama watapelekwa kwenye halmashauri au kwa wakulima kwenda kuonesha kwa vitendo teknolojia walizojifunza kuwasaidia kuboresha kilimo chao. Naye Naibu Waziri mwingine, Hussein Bashe amewataka watendaji hao kuongeza tija na uzalishaji katika kilimo kwani kwa sasa serikali imejipanga kukuza sekta ya viwanda hivyo ni lazima mazao ya kilimo yatakayohitajika yawe yana ubora na yakutosha. Alisema watendaji hao hawapaswi kuangalia upungufu wa vifaa na miundombinu ya kufanyia kazi badala yake wanapaswa kuongeza juhudi kuhakikisha kuwa wanaandaa vitu vyenye ubora.Waziri hawezi kwenda kwa Dokta Mpango kuomba hela kwa ajili ya kuwekeza kwenye eneo fulani hata pata kama ubora wa kile kitu hauonekani, alisisitiza Bashe.  <topic>: kitaifa 